
Raţiunea dezvoltării unei politici regionale

Politicile privind dezvoltarea regională au o istorie bogată şi diversă. Evoluţia lor depinde, într-o certă măsură, de ideologia guvernanţilor din fiecare ţară şi de tendinţele privind conceptele economice care domină la un moment dat mediul internaţional. În trecut, în primul rând după cel de al doilea război mondial, politica regională s-a dezvoltat ca urmare a voinţei şi dorinţei de a diminua discrepanţele majore dintre diferite regiuni, în special cele aflate în declin industrial. Funcţia socială a politicilor regionale era pusă pe prim plan. Era o perioada când realocarea resurselor şi politicile de redistribuire a veniturilor aveau un prestigiu cert. Aceasta abordare avea o determinantă economică, manifestindu-se concepţiile keynesiene conform cărora statul avea de jucat un rol în realocarea resurselor, dar şi o determinare ideologică: politicile regionale se încadrau într-un concept mai larg de protecţie a păturilor sociale defavorizate care erau astfel parţial ferite de tentaţiile marxismului destul de atractiv în acea perioadă în multe ţări occidentale.

Astăzi lucrurile sunt radical schimbate. Determinarea ideologică, dacă exista, s-a inversat: economia de piaţă este dominantă şi încă în varianta ei cea mai liberală. Determinarea economică este şi ea modificată radical: comerţul liber şi competiţia au înlocuit în bună parte practicile protecţioniste. Mediul pare total nefavorabil practicării unor politici regionale, cel puţin în sensul lor tradiţional. A vorbi azi despre realocarea de resurse prin intermediul statului pare mai degrabă o erezie. Rolul statelor se reduce şi întreprinderile, marile firme transnaţionale devin actorii principali. În Europa cursa pentru spatiul euro a descurajat risipa bugetară şi tentaţiile de realocare a resurselor.

Dezvoltarea regională are o dimensiune naţionala şi una europeană.

În cazul dezvoltării unor politici regionale naţionale, diferenţele socio-economice între diferite regiuni au stat la originea preocupărilor pentru iniţierea unor concepte şi programe care să abordeze problema dezvoltării regionale. Dezvoltarea regională a fost de asemenea legată de politica industrială.

În ultimii ani dimensiunea naţională a politicilor regionale s-a estompat, în schimb s-a dinamizat dimensiunea europeană îin acest domeniu.

Primele programe regionale la nivel european au fost iniţiate după intrarea unor ţări care, datorită nivelului mai slab de dezvoltare, au determinat apariţia unor disparităţi semnificative. Totuşi, principala raţiune pentru care dimensiunea europeană a politicilor regionale a luat amploare este legată de formarea Pieţei Unice, a cărei bună funcţionare nu mai putea avea loc în condiţiile unor diferenţe prea mari între diversele zone ale spaţiului integrat. Aşadar, procesul de adâncire a integrării prin desăvârşirea pieţei unice şi perspectiva realizării în curind a uniunii monetare şi economice, au determinat un răspuns la nivel supranaţional pentru a asista adaptarea regională la noile provocări economice şi a circumstanţelor pe care le crează. 

Deschiderea pieţelor poartă şi riscul ca regiunile mai puternice şi mai competitive să fie favorizate în detrimentul regiunilor mai slabe cu mai puţine întreprinderi competitive. Continuarea procesului de integrare prin mişcarea către uniunea monetară face ca riscurile pentru regiuni să se amplifice. Fixarea ratelor de schimb şi adoptarea unei monede unice îndepărteaza unul dintre cele mai importante mecanisme de ajustare pentru a compensa diferenţele în domeniul competitivităţii.

În asemenea condiţii, cu atât mai mult este necesară o politică de răspuns care să asigure ca diferenţele majore în ceea ce priveşte productivitatea şi competitivitatea să fie eliminate sau cel puţin reduse în limite rezonabile. De aceea, tratatul de la Maastricht confera coeziunii economice şi sociale un loc prioritar alături de piaţa internă şi uniunea monetară. Există o recunoaştere a faptului că integrarea europeană, pe de o parte şi eliminarea diaparităţilor regionale, pe de altă part,e reprezintau părţi ale aceluiaşi proces. Succesul integrării depinde în bună măsură de efortul făcut, în termeni bugetari, în direcţia eliminării pe termen lung a diferenţelor dintre regiuni.

Politicile de redistribuire în Uniunea Europeană nu se datorează numai motivaţiilor de ordin economic, dar şi a celor politice născute din ideea solidarităţii. În acest concept construcţia europeană nu poate fi completă doar prin formarea unei zone de comerţ liber, dar depinde esenţial de promovarea coeziunii economice şi sociale.

În concluzie, adâncirea integrării europene depinde de existenţa unei politici independente regionale la nivel supranaţional care este chemată să asigure regiunilor posibilitatea să concureze mai degrabă decât să fie subvenţionate.

  

Politica regională în România

Dezvoltarea regională în România se află într-un stadiu incipient, fiind în curs de desfăşurare faza de debut. În ultimii 2-3 ani s-au facut eforturi pentru a defini problema şi a o plasa mai favorabil pe agenda guvernului şi a parlamentului. A fost elaborată o Carte verde a dezvoltării regionale care identifică situaţia, stabileşte obiectivele, propune o serie de instrumente de implementare şi schiţează o secvenţă de desfăşurare viitoare a politicii în domeniul dezvoltării regionale.

Romania are o experienţă redusă în acest domeniu.

Economia planificată, care teoretic asigură o dezvoltare echilibrată a zonelor ţării, era rigidă, ineficace şi a eşuat în alocarea optimă a resurselor. În plus, centralizarea excesivă bloca orice iniţiativă locală care este componenta obligatorie a oricărei politici de dezvoltare regională.

Perioada de tranziţie nu pare a fi nici ea cel mai bun cadru pentru dezvoltarea regională. Politica de dezvoltare regională trebuie să asigure acordul fin, reglarea unei politici economice şi industriale deja implementate. Politica regională vine să corecteze eventualele efecte negative ale politicii economice naţionale aflată deja în funcţiune. În România, în special, dar şi în alte ţări din zonă aflate în tranziţie sunt încă de rezolvat chestiuni fundamentale legate de reforma economică şi instituţională, adică nu este încă realizat acordul brut. Nu e de mirare că politica în domeniul dezvoltării regionale se afla aşadar într-o fază de debut.

La ora actuală, în România, există o lege a dezvoltării regionale care, cu toate micile ei imperfecţiuni sau desincronizări asigura deocamdată cadrul legal pentru abordarea concretă a politicii în domeniul dezvoltării regionale.

Legea răspunde rezonabil la una din temele de dezbatere în cadrul politicilor de dezvoltare regională: centralizare versus descentralizare.

O centralizare excesiva ar putea avea dezavantajul pierderii eficacităţii date de prezenta expertizei locale în domeniu. În plus, actori importanti, pe plan regional ar putea fi scoşi din joc şi s-ar pierde o contribuţie importantă, care de cele mai multe ori este şi inovatoare.

Dimpotrivă, o descentralizare excesivă ar priva planificatorii politicii de dezvoltare regională de o viziune de ansamblu absolut necesară pentru a realiza, în fond, ţelul prim al unei asemenea politici şi anume micşoarea disparităţilor. Funcţionarea eficace a funcţiei de realocare presupune o privire de sus care să identifice diferenţele reale şi să dozeze corect fluxurile financiare spre regiuni.

Legea privind dezvoltarea regională adoptată în România răspunde bine la această sfidare centralism vs. descentralism, prevazând o componentă paritară a Consiliului Naţional pentru Dezvoltare Regională, jumătate membri ai executivului, jumătate reprezentanţi aleşi ai autorităţilor locale. 

Câteva priorităţi şi repere ar trebui urmărite în fazele următoare:

· o atenţie prioritară ar trebui acordată în continuare implementarii politicii de dezvoltare regională prin dezvoltarea instituţională şi creşterea capacităţii administrative de aplicare.

De altfel, în cadrul parteneriatului de aderare, Comisia Europeană recomandă României "să realizeze un cadru cuprinzător pentru dezvoltarea regională, să dezvolte legislaţia, instrumentele, ca şi capacitatea administrativă de a gestiona fondurile europene şi de a conduce o politică integrată de dezvoltare regională după aderare".

· O tema importantă în cadrul politicilor de dezvoltare regională este componenta corpurilor executive – agenţiile de dezvoltare - care trebuie să pună în aplicare strategiile respective. Alegerea specialiştilor trebuie făcută în condiţii competitive. Aceştia trebuie să fie inovatori, multidisciplinari, cu putere de analiză şi spirit practic, cu conexiuni în lumea afacerilor, eventual cu conexiuni internaţionale. În plus un atu însemnat este dat de talentul de negociator. Programele de instruire, în cadrul cărora specialiştii să asimileze diferite experienţe europene în domeniu, sunt recomandabile pentru a mări eficienţa implementării. Însuşirea experienţei altor agenţii de dezvoltare atât din ţări occidentale cât şi din ţări candidate poate scurta timpul necesar pentru realizarea funcţionării la paramatrii nominali a instituţiilor din domeniul dezvoltării regionale. 

· Decizia la aceste nivele executive trebuie să fie mai degrabă tehnică sau adminstrativă decât politică. Decizia politică trebuie să intervină numai la definirea principiilor care conduc spre un anumit cadru legislativ şi instituţional. 

· Cooperarea instituţională reprezintă una dintre caracteristicile definitiorii ale dezvoltării regionale. Acest lucru presupune ca participanţii la procesul de dezvoltare economică regională să lucreze mai apropiat atât pe verticală, între diferite nivele guvernamentale, cât şi pe orizontală, între diverşi actori activând în cadrul aceleiaşi regiuni sau localităţi.

· Un element fundamental al noului model de dezvoltare regională îl reprezintă mobilizarea resurselor regionale în jurul unor noi reţele regionale inovatoare care implică un înalt grad de colaboarare pe verticală şi orizontală între firme, precum şi o implicare apropiată a unei game largi de organizaţii publice şi private specializate în informaţii de afaceri, servicii de consultanţă şi transfer de tehnologie.

· Internaţionalizarea pieţelor si a firmelor a împins autorităţile regionale să devină mai orientate spre exterior în planificarea şi gândirea dezvoltării economice. Această tendinţă trebuie asimilatăa şi de actorii români implicaţi în dezvoltarea regională.

· Din experienţa altor ţări europene care au fost beneficiarele Fondului de Coeziune, cum este cazul Irlandei, rezultă importanţa timpului de învăţare, în care se acomodeză relaţia dintre Comisia Europeană şi negociatorul naţional. Înţelegerea modului în care Comisia abordează problema dezvoltării regionale este esenţială pentru o relaţie eficace. Există o artă a realizării proiectelor şi a negocierii care trebuie învăţată. Ultimele evoluţii demonstrează că se dă o importanţă deosebită, în alegerea ţintelor de finanţare, modului concret în care sunt elaborate proiectele.

· Paşii concreţi ce urmează a fi realizaţi în dezvoltarea regională trebuie să ţină cont de ultimile evoluţii în domeniu. Aceste tendinţe sunt următoarele:

· abordarea selectivă a proiectelor; dacă înainte finanţarea se realiza automat de multe ori după nişte criterii cantitative, în prezent sunt selectate numai acele proiecte care satisfac, conform unor criterii şi priorităţi, obiective concrete în respectiva regiune.

· Finanţarea se îndreaptă în special spre îmbunătăţirea mediului de afaceri şi creşterea competitivităţii regionale şi mai puţin spre salvarea unor întreprinderi aflate în dificultate;

· instruirea şi perfecţionarea forţei de muncă în aşa fel încât să poată fi capabilă să fie integrată în procesul economic al regiunii;

· îmbunătăţirea infrastructurii fizice pentru a stimula oamenii de afaceri şi investitorii străini să finanţeze proiecte în regiune.

· crearea condiţiilor pentru dezvoltarea serviciilor şi a transferurilor de tehnologie.

  

Sprijinul structural pentru extindere

România, ca şi celelalte ţări candidate, au nevoie de timp pentru a se adapta la modul de lucru al Fondurilor Structurale, la care vor avea acces odată cu intrarea cu drepturi depline îin Uniunea Europeană. În cadrul strategiei de pre-aderare este prevăzut, începând cu anul 2000, un fond de sprijin de pre-aderare.

Consiliul European de la Luxemburg din decembrie 1997 a sprijinit principiul de creare a unui instument structural special pentru ţările candidate intitulat: "instrument pentru politici structurale destinate pre-aderarii" (ISPA).

Ajutorul structural pentru ţările candidate va fi direcţionat în special către obiectivele alinierii ţărilor aspirante la standardele privind infrastructura, în particular - prin analogie cu Fondul de Coeziune care operează în UE - în transport şi sfera ecologică. În perioada 2000-06 vor fi alocate 7 miliarde ECU în acest scop.

ISPA este destinat să aibă mai degrabă un impact catalizator strategic privind necesităţile investiţionale, decât să fie o formă de subvenţie. Se va încerca maximizarea efectului de levier al ISPA prin promovarea unui apel amplificat la surse de împrumut şi capital de la instituţii private.

Agenţiilor de dezvoltare le revine un rol important în identificarea acestor tipuri de proiecte şi în realizarea unei cooperări eficiente cu Comisia Europeană.

 

Politica regională versus politica în domeniul concurenţei

Politica de dezvoltare regională este permisă pănă la limita la care se consideră că nu derajează concurenţa. Prin urmare, politica în domeniul concurenţei promovată în cadrul Uniunii Europene interzice practicile de acordare a ajutoarelor publice care creează distorsiuni în relaţiile de concurenţă dintre agenţii economici. Baza legală este dată de articolul 92 care la paragraful 2 identifică acele tipuri de subvenţii care pot fi compatibile cu piaţa comună. Aceste excepţii oferă şansa aplicării rezonabile a unei politici regionale la nivel european şi naţional.

Fară a intra în detalii, este de remarcat că forţa şi prestigiul DG IV (Directoratul General IV însărcinat cu politici concurenţiale) sunt mai puternice decât a DG XVI (Directoratul pentru probleme regionale). Regulile competiţiei sunt mai tari decit principiile dezvoltării regionale. Deşi dezvoltarea regională la nivel european a cunoscut o amplificare impresionantă în ultimul deceniu, energia ei pare totuşi diminuată în faţa presiunilor din ce în ce mai puternice ale capitalismului global care impune o cit mai liberală abordare. Se recomandă cu insistenţă ca alocarea resurselor să fie lasată la discreţia pieţei şi numai în cazul unui erori de piaţă (market failure) este permisă intervenţia. Rămâne însă o problemă de identificare a situaţiei când are loc market failure.

Regulile în domeniul concurenţei reprezintă o parte importantă a acquis-ului comunitar care trebuie adoptate. De altfel, în Acordurile Europene, părţile se obligă la completa transparenţă în privinţa politicii de subvenţionare de către stat. 

Comisia Europeană stabileşte anumite nivele acceptabile de ajutor acordat de stat în funcţie de nivelul de dezvoltare al regiunii respective. şările candidate vor avea toate regiunile eligibile pentru ajutoare şi problema lor este legată de capacitatea de absorbţie care trebuie amplificată pentru a putea valorifica maximal derogările permise de regulile privind concurenţa.

În concluzie, pentru ţările candidate dezvoltarea unei politici regionale adecvate este determinată atât de factori interni căt şi de cei externi. Reforma economică, de tranziţie de la economia de comandă la cea de piaţă, impune mari restructurări ce pot creea mari dificultăţi sociale şi economice într-o anumită regiune şi care trebuie compensate adecvat. Pe de altă parte, ţările candidate trebuie să se adapteze la postura de beneficiari ai pachetelor de ajutor care vor veni de la Fondurile Structurale odată cu intrarea în UE, antrenamentul fiind realizat prin intermediul ajutorului structural de pre-aderare. Creşterea capacităţii de absorbţie trebuie să fie unul din obiectivele majore urmărite de ţările candidate. Această capacitate poate fi mărită prin prezentarea unor proiecte concrete eligibile şi amplificarea capacităţii administrative de implementare.

Promovarea legislativă în domeniu, dezvoltarea instituţională, şi pregătirea unei echipe de profesionişti capabili să planifice şi să aplice eficace o politică regională sunt alte priorităţi care necesită o abordare inteligentă şi inovatoare.

